Bristoles līcis
Šis raksts ir par līci starp Angliju un Velsu. Par līci Aļaskas piekrastē skatīt rakstu Bristoles līcis (Aļaska). Bristoles līcis (angļu: Bristol Channel, velsiešu: Môr Hafren — ‘Sevērnas jūra’) ir līcis Lielbritānijas dienvidrietumu piekrastē starp Kornvolas pussalu dienvidos un Velsu ziemeļos. Izstiepts austrumu—rietumu virzienā 230 km garumā no Sevērnas grīvlīča līdz Ķeltu jūrai. Līča rietumu robeža tiek vilkta no Hārtlenda raga Devonā līdz Sentgovanshedam Velsas dienvidrietumos. Pie ieejas līcī Landi sala. Pusdiennakts plūdmaiņas līdz 14,4 m. Dienvidu krastā Eksmūras nacionālais parks, ziemeļu un austrumu krasts blīvi apdzīvots, lielākās pilsētas ir Bristole, Kārdifa, Ņūporta un Svonzi.